Publikované: 20.08.2018 Autor: Tomáš Prokop/redaktor denníka Šport, twiter: Lewysko Foto: Lukáš Droppan
Manažér Levíc Ladislav Garaj postavili spolu s trénerom Teom Hojčom v minulej sezóne tím, ktorý dotiahol do mesta druhýkrát majstrovský titul. Mladý funkcionár sa snaží naďalej pracovať na tom, aby v meste pokračovali v najvyšších basketbalových ambíciách. Rád by hral s Patriotmi v budúcnosti v pohárovej Európe a verí, že sa podarí vrátiť basketbalovú ligu na televízne obrazovky.
Na koľko máte hotovú skladbu kádra pre novú sezónu?
"Sme radi, že sa nám podarilo udržať slovenských hráčov. Horšie to bolo s legionármi, ktorých cena po majstrovskej sezóne stúpla. Hoci sme mali o niektorých záujem, nepodarilo sa nám dohodnúť. Potrebovali sme stavať tím z polovice na novo. Základný kameňom je Boban Tomič, s ktorým sa Teo Hojč dobre pozná zo Slovinska. Veľké očakávania máme od Chorávata Luku Katuru, zaujímavý hráč je tiež Lawrence Alexander, ktorý hral dva roky v Dánsku a máme o ňom pozitívne referencie. Trošku dlhšie nám trvalo, kým sme doplnili podkošové pozície. Na štvorku sme mali rozrobené väčšie mená, ale nepodarilo sa nám dohodnúť. Podpísali sme nakoniec Američana Stevena Davisa a hľadáme ešte jedného hráča na pozíciu päť."
Mali ste záujem o iných slovenských hráčov?
"Voľné boli zaujímavé mená po nečakanom konci Košíc. Neboli sme však nútení ísť do veľkých finančných prestreliek. S našimi štyrmi Slovákmi, ktorí hrávajú, sme nadmieru spokojní."
V Interi Bratislava nepočítajú s Radoslavom Rančíkom, vy ste o neho nemali záujem?
"Môžem už v tejto chvíli povedať, že sme s Radom rokovali. On veľmi chcel odohrať ešte jednu sezónu, ale rozhodnutie ovplyvnili rodinné záležitosti. Nakoniec povedal nie."
Uvažovali ste nad európskym pohárom, aj u vás sú však problémom neregulérne koše, dá sa to vyriešiť do budúcnosti?
"Všetko sa dá riešiť, ale nemôžeme začať v máji alebo júni, musíme sa nad tým zamyslieť skôr. Nemali sme ani tak problém so zakúpením košov, lebo sa nám ozvalo mesto a iné inštitúcie. Najväčším prekvapením je skladovanie, keďže v hale nie sme jediní. Keď budeme na tom finančne dobre, tak nevylučujeme, že sa pokúsime priniesť do Levíc európsku súťaž."
Na Slovensku je ťažké zháňať peniaze pre športové kluby, vám sa po majstrovskej sezóne ozvali noví sponzori?
"Z osemdesiat percent sme dotovaní z regiónu, z firiem, kde sú miestni Patrioti. Najväčší problém sú pre nás nadnárodné firmy a celoslovenské spoločnosti, ktoré majú sídlo v Bratislave. Zisk titulu nám určite pomohol. Máme rozorobených partnerov, u ktorých zarezonovalo, že sme majstri Slovenska. Nehovorím, že máme všade otvorné dvere, ale je to lepšie. Pomohlo by nám, keby bola liga viac medializovaná a bola by v televízii."
Na slovenskom trhu je mnoho športových televízií, je reálne, aby sa basketbal vrátil na televízne obrazovky a nebol len na internete?
"Momentálne som do toho zaangažovaný. Spolu s Petrom Mičudom sme absolvovali rokovania, nechcem to zatiaľ konkretizovať, ale vyzerá to nádejne. Pracujeme na nových partneroch a najmä generálnom partnerovi pre súťaž, keďže Eurovia končí. Som však rád, že je šanca na basketbalovú ligu v televízii. Všetko je to spojené s peniazmi, my nie sme ani hokej ani futbal, kde televízie platia súťažiam. U nás je to naopak."
Čo znamená televízne pokrytie?
"Nebude to sezónny balíček, ale určite by to bol veľký krok oproti posledným sezónam."
Ste pripravení od januára na nový zákon o športe?
"Sme trošku zaskočení. Na poslednej konferencii SBA sa hovorilo, že by sa mohol dátum posunúť a zákon by sa mohol upraviť. Pripravujeme sa, nebude to jednoduché. Najhoršia vec je, že sa všetko udeje v polovici sezóny."
S trénerom Hojčom ste viackrát zdôraznili, že chcete pracovať aj so slovenskými hráčmi, ako vnímate veľmi slabé výsledky mládežníckych reprezentácií?
"Som veľmi sklamaný z výsledkov. Videl som viacero zápasov chlapčenských aj dievčenských reprezentácií. Najhoršie na tom je, že nie je vidieť svetlo na konci tunela. Nemáme silnú generáciu, ktorá by mohla nahradiť súčasných reprezentantov. Problém je na začiatku. Keď vidíme, koľko tímov je prihlásených do jednotlivých kategórií, tak to bude ešte horšie. Je ich málo a ťažko z nich môžete dostať kvalitu. Vedenie SBA to zobralo z opačnej strany, keď začalo tlačiť na kluby z najvyššej súťaže, aby dali viac priestoru Slovákom. Nepochopili, že najprv hráčov treba vychovať, čo je dlhodobý proces."
Ako sa to dá riešiť?
"Žiaľ je to u nás aj spoločnosťou. Hrali sme dosť zápasov v Slovinsku a v mestečku, ktoré má 3000 obyvateľov športovalo množstvo ľudí. Videl som to na tréningu pred zápasom. Športovali tam malé deti až po dôchodcov. Je ťažké dostať deti na šport, ale musíme nájsť systém, mať zaplatených ľudí a potom prídu talenty."
Vy ste jedno z mála miest na Slovensku, kde je basketbal dominantným športom, nemáte problém s náborom detí do klubu?
"Každý úspech pomôže. Veľa detí, ktoré u nás hrá basketbal, vyrástlo na generácii v roku 2011, kedy sme boli prvýkrát majstri. Keď má niekde fungovať mládež, tak musí mať v mužskom klube vzory. Chytám sa síce za hlavu, keď nám v polčase behá po palubovke sto detí, ale sú v hale a basketbal ich zaujme a začnú ho potom viacerí hrať. Základ tu je, máme jediný šport na vysokej úrovni v regióne."
V lige je naďalej pravidlo o jednom Slovákovi na palubovke, k tomu by mali pribudnúť dvaja, čo na to hovoríte?
"Ako som povedal, základná cesta je od lepšej výchovy detí. Keď budeme mať kvantitu, z ktorej príde následne kvalita, tak môžeme pridávať Slovákov na palubovke. Momentálne nevidím dôvod meniť súčasné nastavenie."
|#||Tím||V/P||%|
|1||Washington Mystics||26/8||76,47%|
|2||Connecticut Sun||23/11||67,65%|
|3||Los Angeles Sparks||22/12||64,71%|
|4||Las Vegas Aces||21/13||61,76%|
|5||Chicago Sky||20/14||58,82%|
|6||Minnesota Lynx||18/16||52,94%|
|7||Seattle Storm||18/16||52,94%|
|8||Phoenix Mercury||15/19||44,12%|
|9||Indiana Fever||13/21||38,24%|
|10||New York Liberty||10/24||29,41%|
|11||Dallas Wings||10/24||29,41%|
|12||Atlanta Dream||8/26||23,53%|